ORDE do 29 de maio de 2009 pola que se regulan e se convocan as axudas á bonificación de custos financeiros de préstamos formalizados para a disposición dos importes dos pagamentos de axudas ás explotacións leiteiras galegas.
CONSELLERÍA DO MEDIO RURAL — III. OUTRAS DISPOSICIÓNS — 01/06/2009

O sector lácteo galego atravesa un difícil momento non alleo á situación internacional, xa que o incremento da oferta e a caída da demanda provoca unha difícil situación nas explotacións leiteiras.
Por estes motivos, para que determinadas explotacións poidan facer fronte a esta situación e permitir a viabilidade e o seu normal funcionamento, cómpre pór en marcha un plan estratéxico que inclúa medidas financeiras que permitan evitar o peche de moitas delas.
Particularmente afectadas están as explotacións en proceso de reestruturación, que fixeron un esforzo por redimensionar a súa capacidade produtiva mediante realización de investimentos en compra de cota ou na mellora dos seus medios de produción e que se viron obrigadas a contraer obrigas con entidades bancarias que teñen dificultade de cumprir pola diminución anormal dos prezos do mercado do leite.
Por iso, considérase de interese que a consellería promova coas entidades financeiras unhas medidas específicas de cooperación, de xeito que os interesados poidan dispoñer do importe correspondente ao 90 por cento das axudas do réxime de pagamento único e do pagamento adicional no sector lácteo, solicitados na campaña 2009, asumindo a Administración os custos dos xuros correspondentes.
As medidas reguladas nesta orde réxense polo réxime establecido na Lei 9/2007, do 13 de xuño, de subvencións de Galicia, aínda que acolléndose expresamente ao procedemento de concesión en concorrencia non competitiva, conforme o previsto no artigo 19.2 da dita lei.
Pola súa banda, estas axudas outórgaranse ao abeiro do disposto no Regulamento (CE) nº 1535/2007, da Comisión, do 20 de decembro de 2007, relativo á aplicación dos artigos 87 e 88 do Tratado CE ás axudas de minimis no sector da produción dos produtos agrícolas, que quedan condicionadas polo establecido na normativa comunitaria sobre esta materia.
En consecuencia, e en virtude das facultades que me confire o artigo 34.6º da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo 1º.-Obxecto.
O obxecto desta orde é establecer as bases reguladoras e convocar as axudas de minimis, en réxime de concorrencia non competitiva, destinadas a bonificar os xuros dos préstamos que subscriban os titulares de explotacións gandeiras que teñan asignadas cantidades de referencia para a produción de leite o 31 de marzo de 2009.
As axudas outorgaranse no marco do convenio que asine a Consellería do Medio Rural coas entidades financeiras e que permitirá aos solicitantes dispoñer do importe correspondente ao 90 por cento das cantidades solicitadas na campaña 2009 das axudas do réxime de pagamento único e do pagamento adicional no sector lácteo.
Artigo 2º.-Beneficiarios.
1. Poderán ser beneficiarios destas axudas os produtores de leite que cumpran as seguintes condicións:
a) Que sexan titular de cantidade de referencia para a produción de leite o 31 de marzo de 2009.
b) Que solicitasen a axuda do réxime de pagamento único e pagamento adicional no sector lácteo para o ano 2009.
c) Que formalicen, como máis tarde o 31 de xullo de 2009, un préstamo con algunha das entidades colaboradoras por unha contía igual ou inferior ao 90 por cento das cantidades solicitadas na campaña 2009 das axudas do réxime de pagamento único e do pagamento adicional no sector lácteo.
2. Cando unha explotación gandeira das previstas no punto anterior pertenza a varias persoas integradas nunha comunidade de bens ou sociedade civil poderá resultar esta beneficiaria da axuda, coa condición de que cumpra os requisitos exixidos para iso, así como as exixencias previstas para estas agrupacións no artigo 8.3º da Lei 9/2007, do 13 de xuño, de subvencións de Galicia, polo que deberán facer constar expresamente, segundo o modelo do anexo III desta orde, os compromisos de execución asumidos por cada membro da agrupación, así como o importe de subvención que se vai aplicar por cada un deles, que terán igualmente a consideración de beneficiarios. Deberán nomear un representante ou apoderado único con poder suficiente para cumprir as obrigas que como beneficiario lle correspondan á agrupación e non poderá disolverse a agrupación ata que transcorra o prazo de prescrición de catro anos do artigo 35 da citada Lei de subvencións de Galicia.
Artigo 3º.-Características dos préstamos subvencionados e obrigas dos beneficiarios.
1. O importe máximo do préstamo será determinado polo Fondo Galego de Garantía Agraria e figurará no documento de recoñecemento de cumprimento de condicións para a solicitude do préstamo a que se fai referencia no artigo 7 desta orde e corresponderase co 90 por cento das cantidades solicitadas na campaña 2009 das axudas do réxime de pagamento único e do pagamento adicional no sector lácteo.
2. O prazo para formalizar os préstamos subvencionados será o indicado na letra c) do número 1 do artigo 2º desta orde.
3. O prazo para cancelar o préstamo polo beneficiario será de oito días tras o ingreso do importe das axudas do réxime de pagamento único e do pagamento adicional no sector lácteo.
4. As condicións dos préstamos determinaranse nos convenios que se subscriban, nos cales se establecerá o tipo de xuro que será satisfeito pola Consellería do Medio Rural, o momento do pagamento do importe do principal aos interesados e os prazos dos préstamos cun máximo de 9 meses e a comisión única, por todos os conceptos, e que ascenderá, como máximo, ao 0,5 por cento do importe do préstamo formalizado.
Artigo 4º.-Tipo de axuda.
1. As axudas establecidas nesta orde consistirán na bonificación da comisión e da totalidade dos xuros dos préstamos que o beneficiario subscriba coas entidades financeiras colaboradoras, para que os solicitantes poidan dispor do 90 por cento das cantidades solicitadas na campaña 2009 das axudas do réxime de pagamento único e do pagamento adicional no sector lácteo, por un prazo máximo de 9 meses.
2. Estas axudas outorgaranse ao abeiro do disposto no Regulamento (CE) nº 1535/2007, da Comisión, do 20 de decembro de 2007, relativo á aplicación dos artigos 87 e 88 do Tratado CE ás axudas de minimis no sector da produción dos produtos agrícolas, que quedarán condicionadas polo establecido na normativa comunitaria sobre esta materia.
Artigo 5º.-Contía da axuda.
A contía da axuda consistirá na bonificación da comisión, que como máximo será do 0,5% do importe do préstamo, e tamén do tipo de xuro do 4% anual sobre o préstamo que o beneficiario subscriba coas entidades financeiras. Esta contía non poderá exceder de 7.500  durante un período de 3 anos, incluíndo o total de axudas de minimis percibidas polo beneficiario nese mesmo período.
Artigo 6º.-Procedemento de concesión da axuda.
O procedemento de concesión destas subvencións efectuarase en réxime de concorrencia non competitiva.
Artigo 7º.-Tramitación.
1. A Consellería do Medio Rural, a través do Fogga, no prazo de 15 días seguintes á entrada en vigor desta orde, remitirá de oficio aos interesados/beneficiarios de acordo coa Orde do 29 de xaneiro de 2009 pola que se regula a aplicación dos pagamentos directos á agricultura e á gandaría e da indemnización compensatoria, e se convocan as axudas previstas no contrato de explotación sustentable no ano 2009, o documento de recoñecemento de cumprimento das condicións para a presentación das solicitudes de axuda financeira previstas nesta orde, así como o importe máximo do préstamo que se pode solicitar.
2. Os produtores de leite que teñan formalizado un préstamo coas entidades financeiras colaboradoras no marco do convenio indicado no artigo 1º, poderán presentar nas oficinas agrarias comarcais da Consellería do Medio Rural, ou en calquera forma das previstas pola Lei 30/1992, do 26 de novembro, de réxime xurídico das administracións públicas e do procedemento administrativo común, ata o 31 de agosto de 2009 incluído, a solicitude de axuda de acordo co modelo do anexo 1 desta orde.
3. Ás solicitudes xuntarase a seguinte documentación:
a) Copia da correspondente póliza de préstamo formalizada.
b) Declaración de cumprimento de requisitos para obter a condición de beneficiario do artigo 10 da Lei 9/2007, do 13 de xuño, de subvencións de Galicia, e declaración do conxunto de todas as axudas de minimis por calquera concepto concedidas ao solicitante polas distintas administracións públicas competentes, durante o período dos 2 exercicios fiscais anteriores á data de presentación desta solicitude e no exercicio fiscal en curso, segundo o modelo que figura no anexo II.
c) No caso de comunidades de bens e sociedades civís, declaración de porcentaxe de execución de compromisos e de subvención, segundo o modelo que figura no anexo III.
4. De acordo co disposto no artigo 35 f) da Lei 30/1992, de réxime xurídico das administracións públicas e do procedemento administrativo común, non será necesario presentar a documentación que xa se encontre en poder da consellería ou do Fogga, sempre que se manteña vixente e se identifique o procedemento administrativo para o que foi presentada. No suposto de imposibilidade material de obter a documentación, ou no caso de que se constate a non validez desta, o órgano competente poderá requirirlle ao solicitante a súa presentación ou, na súa falta, a acreditación por outros medios dos requisitos a que se refire o documento.
5. A presentación da solicitude polo interesado comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda da Xunta de Galicia, segundo o disposto no artigo 20.3º da Lei 9/2007, do 13 de xuño, de subvencións de Galicia. Non obstante, se por razóns técnicas ou doutra índole estes certificados non puidesen ser obtidos polo órgano xestor, poderanlles ser requiridos ao interesado.
6. Así mesmo, a presentación da solicitude polo interesado comporta a autorización ao órgano xestor para comunicar ás entidades financeiras as solicitudes de cambio de domiciliación dos pagamentos das axudas do réxime de pagamento único e do pagamento adicional do sector lácteo que presenten os produtores de leite con préstamo formalizados ao abeiro desta orde.
7. Se a solicitude non estivese debidamente cuberta ou non se achegase a documentación exixida, a unidade administrativa encargada da tramitación do expediente, de conformidade co disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, requirirán o interesado para que, nun prazo máximo e improrrogable de 10 días, emende a falta ou presente os documentos preceptivos, coa advertencia de que, se así non o fixese, se considerará desistido da súa petición, logo de resolución, que deberá ser ditada nos termos previstos no artigo 42 da dita lei.
Artigo 8º.-Resolución.
1. Unha vez comprobados os requisitos do solicitante polos servizos técnicos da Consellería do Medio Rural, a Dirección Xeral de Producción Agropecuaria elevará a proposta de resolución ao conselleiro, en canto que órgano encargado da resolución das axudas. As solicitudes iranse resolvendo a medida que se vaian presentando.
2. Na resolución de concesión de axuda farase constar a contía da axuda concedida en forma de comisión e de subvención do tipo de xuro dos préstamos e indicarase o seu carácter de minimis, de conformidade co Regulamento (CE) nº 1535/2006.
Na resolución denegatoria de axuda farase constar o motivo da denegación.
A resolución notificaráselles aos interesados no prazo de dez días a partir da data en que se dite.
Artigo 9º.-Notificación, silencio administrativo e recursos.
1. A resolución do conselleiro esgota a vía administrativa. O prazo máximo para notificar a resolución do procedemento será de tres meses a partir da data de presentación da solicitude. Se transcorrese o citado prazo máximo sen se ditar resolución expresa por parte do órgano competente, os interesados poderán entender desestimadas as súa solicitudes, de acordo co establecido no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Contra a resolución poderase interpoñer recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte á recepción da notificación da resolución. Potestativamente, poderase interpoñer recurso de reposición ante o conselleiro no prazo dun mes a partir do día seguinte á recepción da notificación da resolución, segundo o disposto nos artigos 116 e 117 da Lei de réxime xurídico das administracións públicas e do procedemento común.
Artigo 10º.-Publicación.
1. A resolución publicarase nos termos previstos no artigo 15 da Lei 9/2007, do 13 de xuño, de subvencións de Galicia, e no artigo 13.4º da Lei 4/2006, do 30 de xuño, de transparencia e boas prácticas na Administración pública galega, expresando beneficiario, finalidade, contía e aplicación orzamentaria, polo que a formalización do préstamo leva implícita a autorización para o tratamento necesario dos datos do beneficiario e da súa publicación nos citados medios.
2. De conformidade cos números 3º e 4º do artigo 13 da Lei 4/2006, do 30 de xuño, de transparencia e boas prácticas na Administración pública galega, e co previsto no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a Consellería do Medio Rural publicará no Diario Oficial de Galicia e na súa páxina web oficial a relación dos beneficiarios e o importe das axudas concedidas ao abeiro desta orde; e incluirá igualmente as referidas axudas e as sancións que, como consecuencia delas, puidesen impoñerse, nos correspondentes rexistros públicos, polo que a presentación da solicitude leva implícita a autorización para o tratamento necesario dos datos persoais dos beneficiarios e a referida publicidade.
Artigo 11º.-Liquidación da subvención.
1. A Consellería do Medio Rural, a través do Fogga, unha vez comprobado o cumprimento dos condicionantes establecidos pola normativa correspondente a cada axuda, ingresará o importe das axudas correspondentes ao réxime de pagamento único e do pagamento adicional no sector lácteo, na conta indicada polo produtor, a partir do 1 de decembro de 2009 ou antes se existise autorización da Unión Europea conforme o Regulamento (CE) 73/2009 do Consello, do 19 de xaneiro de 2009, polo que se establecen disposicións comúns aplicables aos réximes de axuda directa aos agricultores no marco da política agrícola común e se instauran determinados réximes de axuda aos agricultores e polo que se modifican os regulamentos (CE) nº 1290/2005, (CE) nº 247/2006, (CE) nº 378/2007 e se derroga o Regulamento (CE) nº 1782/2003.
2. A liquidación da comisión e do tipo de xuro subvencionado será practicada pola entidade bancaria unha vez cancelado o préstamo polo beneficiario que terá que realizarse no prazo de oito días tras o ingreso do importe das axudas a que se fai referencia no punto anterior ou da recepción da resolución denegatoria delas. O aboamento da axuda realizaraa a consellería directamente á dita entidade financeira, no prazo de nove meses desde a formalización do préstamo, e comunicaralle a dita circunstancia ao solicitante.
Artigo 12º.-Modificacións.
1. Toda alteración das condicións tidas en conta para a concesión da axuda e, en todo caso, a obtención concorrente de subvencións ou axudas outorgadas por outras administracións ou entes públicos ou privados, poderá dar lugar á modificación da resolución de concesión ou á súa revogación, no caso de considerarse que a modificación afecta un aspecto substancial da concesión.
2. O beneficiario queda obrigado a comunicarlle á Consellería do Medio Rural calquera circunstancia ou eventualidade que poida afectar substancialmente a execución dos fins para os cales foi concedida a axuda. En particular, deberá remitir unha declaración complementaria das axudas de minimis no momento en que sexa comunicada calquera concesión e sempre coa presentación da solicitude de cobramento.
3. O órgano competente da Consellería do Medio Rural poderá acordar a modificación da resolución de concesión por instancia do beneficiario, e deberán cumprirse os seguintes requisitos:
a) Que a actividade, conduta ou modificación do proxecto estea comprendida dentro da finalidade destas bases.
b) Que a modificación non cause prexuízos a terceiros.
c) Que os novos elementos e circunstancias que motiven a modificación, de concorreren na concesión inicial, non supoñan a denegación da axuda.
4. O acto polo que se acorde a modificación da resolución de concesión ou, se é o caso, a súa denegación, será ditado polo órgano concedente, unha vez instruído o correspondente expediente, no cal se dará audiencia aos interesados. Non obstante, poderase prescindir deste trámite de audiencia cando non figuren no procedemento nin se teñan en conta na resolución outros feitos, alegacións ou probas que os aducidos polos interesados.
5. A resolución de modificación establecerá as novas condicións da concesión e, se é o caso, decretará o reintegro do indebidamente percibido. En ningún caso a resolución de modificación implicará aumentar o importe da subvención inicialmente aprobada.
6. O cambio de beneficiario da axuda poderá ser autorizado polo conselleiro do Medio Rural sempre que se acredite documentalmente a subrogación na totalidade dos dereitos e obrigas derivados da actividade subvencionada e especificamente da operación subsidiada, así como o cumprimento dos requisitos establecidos no número 3 anterior. Presentarase a solicitude asinada polo novo titular, que deberá cumprir os mesmos requisitos do beneficiario da axuda, xuntando a documentación acreditativa da subrogación, e constará o consentimento do anterior beneficiario.
Artigo 13º.-Réxime de reintegros, infraccións, sancións e responsabilidades.
O réxime de reintegros, infraccións, sancións e responsabilidades aplicables será o regulado na Lei 9/2007, do 13 de xuño, de subvencións de Galicia, e na súa normativa de desenvolvemento.
Artigo 14º.-Control.
1. Os beneficiarios da axuda quedan obrigados a someterse ás actuacións de control que efectúe a Consellería do Medio Rural, o Fogga ou os órganos internos ou externos de control da Comunidade Autónoma de Galicia, para verificar o cumprimento dos requisitos e finalidades das axudas acollidas a estas bases.
2. O beneficiario queda obrigado a facilitar toda a información que lle sexa requirida pola Intervención Xeral da Comunidade Autónoma, o Consello de Contas e o Tribunal de Contas no exercicio das súas funcións de fiscalización e control.
Artigo 15º.-Incompatibilidade.
As axudas financeiras previstas nesta orde serán incompatibles con outras que, polos mesmos conceptos, poidan conceder outras administracións públicas.
Artigo 16º-Convenio de entidades financeiras colaboradoras.
1. As entidades financeiras que se van adherir ao convenio, en canto que colaboradoras co Fogga na tramitación das axudas da Política Agrícola Común, relaciónanse no anexo IV a estas bases.
2. Poderán adherirse ao convenio todas aquelas entidades financeiras que colaborasen co Fogga na tramitación das axudas recollidas na Orde do 29 de xaneiro de 2009 pola que se regula a aplicación dos pagamentos directos á agricultura e á gandaría e da indemnización compensatoria, e se convocan as axudas previstas no contrato de explotación sustentable no ano 2009.
3. Tamén poderán instar a súa adhesión ao convenio todas aquelas entidades financeiras acreditadas polo Banco de España que, demostrando unha implantación significativa en Galicia, dispoñan dos medios técnicos adecuados para asegurar a correcta tramitación dos expedientes conforme o establecido no convenio, nestas bases e nos seus anexos.
4. As ditas entidades xustificarán mediante declaración responsable o cumprimento dos requisitos establecidos para obter a condición de entidade colaboradora no artigo 13 da Lei 38/2003, do 17 de novembro, xeral de subvencións e no artigo 10 da Lei 9/2007, do 13 de xuño, de subvencións, de Galicia.
Artigo 17º.-Financiamento.
As axudas financeiras reguladas nesta orde faranse efectivas con cargo á aplicación orzamentaria 11.02.712B.470,0 dos orzamentos xerais da Comunidade Autónoma de Galicia, distribuído o seu importe do seguinte xeito: para o ano 2009 por un importe de 900.000 euros e para o ano 2010 por un importe de 450.000 euros.
A dita cantidade poderá ser incrementada con fondos adicionais procedentes desta ou doutras administracións, tendo en conta o disposto no artigo 30 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
Disposición adicional
Única.-Nos aspectos non regulados nesta orde, observarase o disposto na Lei 9/2007, do 14 de xuño, de subvencións de Galicia, e na súa normativa de desenvolvemento.
Disposicións derradeiras
Primeira.-Facúltase o director xeral de Produción Agropecuaria para ditar as instrucións precisas para o desenvolvemento e execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 29 de maio de 2009.
Samuel Jesús Juárez Casado
Conselleiro do Medio Rural
Ver referencia pdf "10500D004P012.PDF"
ANEXO IV
Entidades colaboradoras
-Banco Bilbao Vizcaya Argentaria (BBVA).
-Banco de Galicia.
-Banco Etchevarría.
-Banco Español de Crédito (Banesto).
-Caixa Galicia.
-Caja Rural de Zamora.
-Banco Gallego.
-Banco Pastor.
-Banco Popular Español.
-Banco Caixa Geral.
-Banco Santander.
-Caixa Rural Galega.
-Caixanova.
-La Caixa.